Bendras pasiūlymas TARYBOS REGLAMENTAS kuriuo iš dalies keičiamas Reglamentas (ES) Nr. 356/2010, kuriuo, atsižvelgiant į padėtį Somalyje, nustatomos tam tikros specialios ribojamosios priemonės tam tikriems fiziniams ar juridiniams asmenims, subjektams arba įstaigoms /* JOIN/2013/010 final - 2013/0142 (NLE) */





AIŠKINAMASIS MEMORANDUMAS (1) Tarybos reglamentu (ES) Nr. 356/2010, kuriuo, atsižvelgiant į padėtį Somalyje, nustatomos tam tikros specialios ribojamosios priemonės tam tikriems fiziniams ar juridiniams asmenims, subjektams arba įstaigoms[1], nustatomos ribojamosios priemonės to reglamento I priede nurodytiems asmenims, subjektams ir įstaigoms, kaip nurodyta Jungtinių Tautų Saugumo Tarybos rezoliucijoje 1844 (2008). (2) 2013 m. kovo 6 d. Jungtinių Tautų Saugumo Taryba priėmė Rezoliuciją 2093 (2013), kuria atnaujinti pagal Rezoliuciją 751 (1992) dėl Somalio įsteigto Saugumo Tarybos Sankcijų komiteto taikomi įtraukimo į sąrašą kriterijai. (3) Ši priemonė patenka į Sutarties dėl Europos Sąjungos veikimo taikymo sritį, todėl jai įgyvendinti būtina imtis reguliavimo veiksmų Sąjungos lygmeniu, visų pirma siekiant užtikrinti, kad ekonominės veiklos vykdytojai visose valstybėse narėse ją taikytų vienodai. (4) Todėl Tarybos reglamentas (ES) Nr. 356/2010 turėtų būti atitinkamai iš dalies pakeistas. 2013/0142 (NLE) Bendras pasiūlymas TARYBOS REGLAMENTAS kuriuo iš dalies keičiamas Reglamentas (ES) Nr. 356/2010, kuriuo, atsižvelgiant į padėtį Somalyje, nustatomos tam tikros specialios ribojamosios priemonės tam tikriems fiziniams ar juridiniams asmenims, subjektams arba įstaigoms EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 215 straipsnį, atsižvelgdama į 2010 m. balandžio 26 d. Tarybos sprendimą 2010/231/BUSP dėl ribojamųjų priemonių Somaliui[2], atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą, kadangi: (1) 2010 m. balandžio 26 d. Tarybos reglamentu (ES) Nr. 356/2010, kuriuo, atsižvelgiant į padėtį Somalyje, nustatomos tam tikros specialios ribojamosios priemonės tam tikriems fiziniams ar juridiniams asmenims, subjektams arba įstaigoms[3], nustatomos ribojamosios priemonės to reglamento I priede nurodytiems asmenims, subjektams ir įstaigoms, kaip nurodyta Jungtinių Tautų Saugumo Tarybos rezoliucijoje 1844 (2008); (2) 2013 m. kovo 6 d. Jungtinių Tautų Saugumo Taryba priėmė Rezoliuciją 2093 (2013), kuria atnaujinti pagal Rezoliuciją 751 (1992) dėl Somalio įsteigto Saugumo Tarybos Sankcijų komiteto taikomi įtraukimo į sąrašą kriterijai; (3) 2013 m. balandžio ... d. Taryba priėmė Tarybos sprendimą 2013/.../BUSP[4], kuriuo iš dalies keičiamas Sprendimas 2010/231/BUSP ir įtraukiami šie atnaujinimai; (4) ši priemonė patenka į Sutarties dėl Europos Sąjungos veikimo taikymo sritį, todėl jai įgyvendinti būtina imtis reguliavimo veiksmų Sąjungos lygmeniu, visų pirma siekiant užtikrinti, kad ekonominės veiklos vykdytojai visose valstybėse narėse ją taikytų vienodai; (5) todėl Tarybos reglamentas (ES) Nr. 356/2010 turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (ES) Nr. 356/2010 iš dalies keičiamas taip: 2 straipsnio 3 dalis pakeičiama taip: „3. I priede išvardyti fiziniai ar juridiniai asmenys, subjektai arba įstaigos, kuriuos nurodė Saugumo Taryba arba Sankcijų komitetas, nes jie: (a) dalyvauja veiksmuose, keliančiuose grėsmę taikai, saugumui ar stabilumui Somalyje, arba remia tokius veiksmus, įskaitant veiksmus, keliančius grėsmę taikos ir susitaikymo Somalyje proceso įgyvendinimui, arba pasitelkę jėgą kelia grėsmę Somalio federalinei vyriausybei ar Afrikos Sąjungos misijai Somalyje (AMISOM); (b) savo veiksmais pažeidė ginklų embargą arba nesilaikė ginklų perpardavimo ir perdavimo apribojimų ar nesilaikė draudimo teikti susijusią pagalbą, kaip nurodyta JT ST rezoliucijos 2093 (2013) 34 punkte; (c) trukdo teikti Somaliui humanitarinę pagalbą, ją gauti arba platinti Somalyje; (d) yra politiniai arba kariniai lyderiai, verbuojantys vaikus dalyvauti ginkluotuose konfliktuose ar juos naudojantys tokiuose ginkluotuose konfliktuose Somalyje, pažeidžiant taikomą tarptautinę teisę; (e) yra atsakingi už taikomos tarptautinės teisės pažeidimus Somalyje, už civilių gyventojų, įskaitant vaikus ir moteris, įtraukimą į ginkluotus konfliktus, įskaitant žudymą ir žalojimą, seksualinį smurtą ir smurtą dėl lyties, išpuolius prieš mokyklas ir ligonines, grobimą ir priverstinį perkėlimą.“ 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 105, 2010 4 27, p. 1. [2] OL L 105, 2010 4 27, p. 17. [3] OL L 105, 2010 4 27, p. 1. [4] OL L….